PRANEŠIMAS ŽINIASKLAIDAI  
2025 m. vasario 10 d.

**Darbuotojų poreikis Lietuvoje auga: kokios profesijos bus paklausiausios?**

**Lietuvos verslo rinkai demonstruojant dinamišką augimą, darbdaviai susiduria su darbuotojų trūkumu. Beveik pusė smulkių ir vidutinių šalies įmonių (SVĮ) šiais metais ketina samdyti naujus darbuotojus, rodo naujausias „Luminor“ banko užsakymu atliktas tyrimas. Plačiau apie tai komentuoja „Luminor“ verslo klientų skyriaus vadovas Darius Tamašauskas.**

2024 m. pabaigoje Baltijos šalyse atliktas SVĮ tyrimas parodė, kad net 44 proc. Lietuvos verslų 2025-aisiais planuoja samdyti naujus darbuotojus. Didžioji dalis jų (45 proc.) ieškos darbuotojų klientų aptarnavimo ir pardavimų srityje.

„Lietuvos verslo sektorius jau kurį laiką demonstruoja optimistiškas tendencijas, tačiau darbuotojų trūkumas dėl demografinių priežasčių bei ribotų darbo jėgos kvotų iš užsienio lieka iššūkiu. Tyrimas parodė, kad didžiausias poreikis pastebimas klientų aptarnavimo ir pardavimų srityse. Verslams būtina investuoti į darbuotojų pritraukimo strategijas, nes konkurencija dėl daugumos sričių darbuotojų tik stiprės“, – sako „Luminor“ verslo klientų skyriaus vadovas.

**Lietuva** – **regiono lyderė**

Tyrimo duomenimis, Lietuvos verslininkai iš visų Baltijos šalių planuoja ieškoti daugiausiai darbuotojų. Net 44 proc. Lietuvos verslo atstovų ketina papildyti savo komandas, kai Latvijoje šis skaičius siekia 42 proc., o Estijoje – 26 proc.

„Šie rezultatai nestebina – Lietuva demonstruoja sparčiausią ekonominį augimą regione. Augantis BVP, vartojimo apimtys, didėjantys atlyginimai ir valstybės investicijos padeda formuoti palankią verslo aplinką. Nors investuotojai dažnai Baltijos regioną vertina kaip vieną vienetą, Lietuva pastaraisiais metais kaimynes pranoko daugelyje verslo sričių“, – sako ekspertas.

Didžioji dalis lietuvių ieško vietinių darbuotojų (66 proc.), tačiau trečdalis verslo atstovų planuoja samdyti ir užsieniečius.

„Lietuviai čia taip pat lenkia savo kaimynus. Panašu, kad mūsų šalies verslininkai ketina suteikti daugiau galimybių įsidarbinti užsieniečiams (29 proc.), nei latviai (22 proc.) ar estai (19 proc.). Šie skaičiai galimai tokie, nes didžiausias darbuotojų poreikis juntamas klientų aptarnavimo srityje, kur dažniausiai visgi reikalingos vietinės kalbos žinios”, – teigia D. Tamašauskas.

**Paklausiausios profesijos**

Apklausa parodė, kad šiemet daugiausiai darbuotojų verslininkai ieškos klientų aptarnavimo ir pardavimų srityse, tačiau taip pat aktualus ir aptarnaujantis techninis personalas. Ilgus metus itin paklausūs IT specialistai SVĮ įmonėms mažiau aktualūs ir visose trijose šalyse rikiuojasi penktoje vietoje.

„Net 45 proc. Lietuvos verslininkų ketina ieškoti darbuotojų klientų aptarnavimo ir pardavimų srityse, o 23 proc. aktualūs techniniai darbuotojai. Toliau rikiuojasi gamyba (16 proc.), žmogiškųjų išteklių specialistai (16 proc.), IT (14 proc.), rinkodara ir viešieji ryšiai bei buhalteriai ir teisininkai”, – sako „Luminor“ ekspertas.

Anot D. Tamašausko, panašios tendencijos vyrauja ir kitose Baltijos šalyse.

„Latvijoje ir Estijoje klientų aptarnavimo bei pardavimų specialistai taip pat išlieka prioritetu (atitinkamai 39 ir 42 proc.), o aptarnaujantis techninis personalas bei gamybos darbuotojai išskirtinai paklausūs Estijoje (48 ir 28 proc.). Padidėjusią šių darbo vietų paklausą gali lemti augantys vartotojų lūkesčiai ir verslo plėtra į eksportą orientuotose industrijose. Tačiau norint užtikrinti konkurencingumą, svarbu ne tik surasti tinkamus specialistus, bet ir nuolat investuoti į jų profesinį tobulėjimą bei darbo aplinkos gerinimą siekiant juos išlaikyti, esant aktyviai darbo rinkai", – pažymi D. Tamašauskas.

*„Luminor“ banko užsakytą smulkaus ir vidutinio verslo vadovų nuomonės tyrimą tyrimų agentūra „Norstat“ atliko 2024 m. spalio-lapkričio mėn. Tyrimo metu kiekvienoje Baltijos šalyje apklausta po 250 vadovų, dirbančių įmonėse, kurių darbuotojų skaičius neviršija 249 žmonių.*

**Apie „Luminor“:**

„Luminor“ yra pirmaujantis nepriklausomas bankas Baltijos šalyse ir trečias pagal dydį finansinių paslaugų tiekėjas regione. Mes aptarnaujame asmenų, šeimų ir verslo finansinius poreikius. Kaip ir mūsų namų rinkos – Estija, Latvija ir Lietuva – mes esame jauni, dinamiški ir žvelgiantys į ateitį.

**Daugiau informacijos:**Birutė Eimontaitė

„Luminor“ komunikacijos vadovė

Tel.: +370 684 28342

El. p.: [birute.eimontaite@luminorgroup.com](mailto:birute.eimontaite@luminorgroup.com)